Elvis J. Kurtović

Mirko Srdić poznatiji pod umjetničkim imenom Elvis J. Kurtović je bosanskohercegovački tekstopisac, kompozitor, jedan od osnivača pank-rok pokreta Novi primitivizam, te vođa i osnivač grupe Elvis J. Kurtović & His Meteors. Kao glumac, pojavljivao se u emisijama Top lista nadrealista i Nadreality Show.

Biografija
Rođen je 1962. u sarajevskom naselju Koševo, gdje je i odrastao. Nakon završene osnovne škole, upisuje sarajevsku Drugu gimnaziju, nakon koje je završio Građevinski fakultet u Sarajevu.

Nadimak
Kad je Mirko Srdić, tj. Elvis J. Kurtović napravio bend, u komšiluku je živio Jasmin Kurtović, veliki ljubitelj rokenrola. Kad se Jasmin oženio i dobio sina, odmah mu je dao ime Elvis, što su članovi benda odmah uzeli za zezanciju da mu je dao ime po legendarnom Elvisu Presleyu, tako da su svom bezimenom bendu dali ime "Elvis Jasmina Kurtović". Nakon toga Jasmin Kurtović ih je tužio i sud je zabranio upotrebu tog imena, međutim oni ga više nisu pisali kao Jasmina već su koristili slovo "J" (na Engleskom pogrešno izgovoreno "dži"), kako ne bi asociralo na komšiju Jasmina. Tako da je Mirko Srdić postao Elvis J Kurtović, ne samo po nadimku, već i po imidžu i popularnim zulufima koji su bili sastavni dio imidža Elvis Presleya, a i sarajevskog Elvisa. Nakon par godina Jasmin se preselio sa Koševa na novoizgrađenu Dobrinju, a Elvis J. Kurtović & njegovi Meteori postali su popularni širom zemlje.

 Karijera 
Godine 1981, s Draženom Jankovićem i Sejom Sexonom osnovao punk rock bend Elvis J. Kurtović & His Meteors. Doprinio je svim izdanjima Elvisa J. Kurtovića & His Meteors; Mitovi i legende o kralju Elvisu (1984), Da bog da crk'o rock'n'roll (1985) i The wonderful world of private business (1988).

Godine 1996, Kurtović je pratio Seju Sexona, Predraga Bobića i Samira Ćeramidu, s kojima je ponovo pokrenuo bend Zabranjeno Pušenje, koji se raspao početkom 1990-ih. Svirao je na njihova dva studijska albuma; Filđan viška (1997) i Agent tajne sile (1999).

Solo album
Godine 2002. Elvis sa tadašnjim pjevačem Zabranjenog pušenja Marinom Gradcem snima solo album koji nikada zvanično nije izdat. Album je poznat pod nazivima “To sam ja" ili "Die neue bosnische kunst”, dok ga je Elvis nazvao "Za prijatelje i rodbinu". Najzanimljivije pjesme sa ovoga albuma su “U modi je biti šupak”, "Mala slatka rokerka", “Protestna pjesma” i druge.

 Saradnja sa Zabranjenim Pušenjem 
Nakon rata u BiH, pomaže Seji Sexonu da obnovi Zabranjeno pušenje, te sa njima snima dva albuma 1997. album "Fildžan viška", te 1999. "Agent tajne sile". Neke od najpoznatijih Elvisovih pjesama koje je napisao za Zabranjeno pušenje su: "Pupoljak", "Poso, kuća, birtija", "Možeš imat' moje tijelo" i mnoge druge.

Top Lista Nadrealista
Tokom rata Elvis J. Kurtović u opkoljenom Sarajevu zajedno sa Sejom Sexonom, Borisom Šiberom, Zenitom Đozićem i ostalima, učestvuje u projektu ratne Top Liste Nadrealista. Snimili su oko 50 radijskih emisija i 5-6 televizijskih, jer kako sam kaže "više se nije moglo u tim uslovima".

Nadreality Show
Godine 2007. zajedno sa Zenitom Đozićem pravi emisiju sličnu Top Listi Nadrealista, međutim sada pod novim nazivom Nadreality show. Emisija je može se reći nastavak Top Liste Nadrealista koja se bavi poslijeratnom Bosnom i Hercegovinom i BiH u 21. stoljeću. Serija je postigla veoma dobru gledanost u regionu.

Elvis J. Kurtović Show
U periodu 2001-2002. imao je vlastiti šou na Federalnoj televiziji, u kojem je ugošćavao javne ličnosti iz Bosne i Hercegovine i regiona.

 Diskografija 
Elvis J. Kurtović & His Meteors
 Mitovi i legende o kralju Elvisu (1984)
 Da bog da crk'o rok'n'rol (1985)
 The wonderful world of private business (1988)
 Hitovi '83-'88 (kompilacija) (1996)
 Najgori Hitovi (kompilacija) (1997)
 To Sam Ja ili Die Neue Bosnische Kunst (2002)

Zabranjeno pušenje
 Fildžan viška (1996)
 Hapsi sve! (1998)
 Agent tajne sile (1999)

 Reference 

 Vanjski linkovi 

 Elvis J. Kurtović on Discogs

Kategorija:Rođeni 1962.
Kategorija:Živi ljudi
Kategorija:Biografije, Sarajevo
Kategorija:Novi primitivizam
Kategorija:Elvis J. Kurtović & His Meteors
Kategorija:Članovi Zabranjenog pušenja
Kategorija:Bivši studenti Univerziteta u Sarajevu